Garnerius, Dei gracia Trecensis episcopus, omnibus presentes litteras inspecturis, salutem in omnium Salvatore. Noverit universitas vestra quod in terris ecclesie Senon. quas dudum tenuimus apud Thoriniacum constitutis, nichil habemus preter solum mutuum, et nobis ad vitam nostram tantum a predicte ecclesie Beati-Stephani capitulo sunt concesse, nec aliquis successorum nostrorum episcoporum Trecensium in ipsis terris aliquid poterit reclamare; sed post decessum nostrum ad predictam ecclesiam libere revertentur. Preterea, quia eadem ecclesiam caram habemus, utpote qui ab ea fuimus ad Trecensem cathedram evocati, ipsi ecclesie dedimus dimidium modium bladi annuatim habendum in decima Thoriniaci, videlicet duos sextarios siliginis et quatuor tremesii ad mensuram ejusdem ville, ad anniversarium nostrum in eadem ecclesia perpetuo faciendum; et huic donationi consensum prebuit karissimus nepos noster, Guido, miles, ad quem ejusdem ville dominium pertinebat. Actum, anno Domini millesimo ducentesimo secundo.